Šaban Bajramović

**Šaban Bajramović** je bio romski pjevač iz Jugoslavije i Srbije. Rođen je 16. aprila 1936. u Nišu. Šaban Bajramović je jedan od najčuvenijih romskih pjevača. Proslavio se hitovima kao što su *Đelem, đelem*, *Opa, cupa*, *Geljan dade*, *Rovena*,*Vaker*, *Bijele ruže* i još mnogo naslova. Bio je pjesnik, pjevač, svirač i glumac. Ostavio je dubok trag na muziku u područjima bivše Jugoslavije. Izdao je i sarađivao je na oko 20 albuma i 50 singlova. Smatra se da je komponovao više od 650 pjesama i kompozicija. Njegova interpretacija pjesme *Đelem, đelem*, prihvaćena je 1964. kao himna roma na Svjetskom Romskom kongresu, a pjesmu je komponovao Šaban na osnovu teksta kojeg je napisao Žarko Jovanović tokom Drugog svjetskog rata. Bio je prepoznatljiv po crnim sunčanicama koje je krajem devedestih počeo nositi. U skoro svim tekstovima o njemu uz njegovo ime je stajalo "Kralj romske/ciganske muzike". Umro je 8. juna 2008. u Nišu.

## Biografija 
### Rani život
Šaban Bajaramović je rođen u Niškoj romskoj četvrti. Pohađao je samo četiri razreda osnovne škole. Osim što je učio svirati na ulici je i zarađivao za život proseći. Znao je svirati neke instrumente, ali najbolje je znao svirati kontrabas. U devetnaestoj godini dobija poziv za vojsku. On odlazi nakratko u vojsku, iz koje dezertira zbog ljubavi prema jednoj djevojci. Uhapšen je i osuđen na tri godine zatvora u zatvoru Goli otok. Na sudu je izjavio da ga oni ne mogu osuditi koliko on može podnijeti pa mu je kazna produžena sa tri na pet i po godina. U zatvoreništvu, Šaban se doškolovao te je postao strastveni čitač, tvrdivši da je tu "završio fakultet" po broju pročitanih knjiga.

### Počeci karijere
U zatvoru je osnovao zatvorski orkestar. Sa njima je svirao bluz, džez, meksičke i španske pjesme. Najviše su svirali pjesme od Louisa Armstronga i Frenka Sinatre. Iz zatvora izlazi 1961. i vraća se u Niš. Počeo je raditi kao kafanski pjevač i zarađivati za život. Na nastupu u kafani 1964. negdje na Ibarskoj magistrali ga je zapazio slovenski producent Jure Robežnik koji ga odvodi u Sloveniju da snimi ploču. Po nekima na toj ploči je najbolje ikad odpjevana pjesma Đelem, đelem. Nakon te ploče postaje zapažen, a i dalje nastavlja posao kafanskog pjevača i on počinje snimati nove ploče kojima dovodi svoju karijeru na vrhunac moći sredinom sedamdesetih.

### Vrhunac karijere
Šaban Bajramović početkom sedamdesetih postaje prava zvijezda i najpoznatiji pjevač romskih pjesama u Jugoslaviji. Sedamdestih Šaban izdaje ploču sa jednom od najpoznatijih romskih pjesama koju je pjevala i belgijska grupa Vaya Con Dios, a to je bila Đelem, đelem. U sedamdesetima on izdaje i čuveni hit *Geljan dade* koji je poslije prepjevan u *Prokleta je Amerika*. Sredinom sedamdesetih on osniva grupu Crna mamba sa kojom je gostovao širom svijeta, a čuvena mu je posjeta i Indiri Gandhi i Jawaharlalu Nehru. Do kraja sedamdestih on izdaje još nekoliko singlova kao što su *Hanuma*, *Laži, laži Vere*, *Rovena* i *Opa, cupa*. I na vrhuncu karijere on je živio u Nišu kojeg nikada nije opjevao.

### 90-e
Početkom devedesetih godina Šaban se počinje povlačiti sa scene zbog lošeg zdravlja. Devedesetih nije snimao, pjevao je uglavnom na koncertima, romskim druženjima i kafanama. Tokom rata nije se pojavljivao u javnosti. Nakon rata glumio je i u dva filma, gdje je uglavnom bio zastupljen kao muzičar. Nakon što je skoro čitavu karijeru proveo sa bendom Crna mamba kojeg je i predvodio, on se krajem devedesetih pridružuje muzičkom sastavu Mostar Sevdah Reunion sa kojim je snimio i dva CD-a.

### 2000-te
Od 2000. do smrti Šaban je svoju karijeru uzdigao na viši stepen nego sedamdesetih i osamdesetih godina prošlog vijeka. Nakon što je uspostavio saradnju sa Mostar Sevdah Reunionom, 2001. je snimio i CD sa njima. Saradnju sa njima završava 2002, karijeru nastavljaju sa Ljiljanom Butler. Svoju saradnju je nastavio sa bendom Cubismo. Sa Cubismom Šaban sarađuje na CD-u *Amigos* gdje se pojavljuje sa pjesmom *Geljan Dade* i *Đelem, đelem*. Nakon toga Južni Vetar je objavio njegova četiri CD-a 2005, a Jugovideo je također objavio njegova tri nova CD-a. Njegov posljednji CD je je objavljen 2006. je *Romano Raj*.

### Smrt
thumb|200px|desno|Spomenik Šabanu Bajramoviću u Nišu otkriven 12. augusta 2010.
Šaban se početkom 2007. jako razbolio. Iako je bio na bolesničkoj postelji došao je na jazz fest u Niš. Nakon blažih napada srca on je premješten 5. juna u Nišku bolnicu. U posjetu su mu dolazili pjevači i zvaničnici. Nakon tri dana provedena u bolnici umire od srčanog napada. Sahranjen je na Niškom Novom Groblju ili Romskom groblju 10. juna.. Na sahranu su došli predsjednik Srbije Boris Tadić i ministar Rasim Ljajić kao i mnogobrojne estradne ličnosti i predstavnici manjina iz Srbije i inostranstva. Spuštanje kovčega je obavljeno uz taktove pjesme Đelem, đelem, a nakon što je spušten u grob dobio je aplauz. Govorove su držali Zoran Živković koji mu je zahvalio na više od 700 pjesama, Goran Paskaljević koji ga je ispratio rječima "Srećan put Šabane u legendu", a muftija Muhamed Jusufspahić mu je na romskom rekao "Hvala Šabane". Od ostalih poznatih koji su došli na sahranu su bivši republički premijer Zoran Živković, reditelj Goran Paskaljević, pjevač Dragoslav Mihajlović Kanarinac, predstavnik Nacionalnog savjeta Roma Dragan Acković, beogradski muftija Muhamed Jusufspahić i predstavnici saborskih zastupnika nacionalnih manjina iz Zagreba koje je predvodio Nazif Memedi, Boban Marković, Željko Samardžić, Dobrivoje Topalović, Boban Zdravković, Neša i Peca iz rock grupe "Galija", Goran Šepa iz rock grupe "Kerber".

## Filmografija 
## Diskografija 
## Privatni život 
Šaban Bajramović je bio oženjen suprugom Milicom skoro trideset i pet godina. Sa njom je imao četiri kćerke. Sva njegova djeca žive izvan Srbije sa djecom. Šaban je inače bio veliki kockar i pijanica pa i sam je govorio da sve što zaradi prokocka i popije. Jednom je ispričao da je prvu veću platu potrošio na dugo željenog mercedesa, ali ga je nedugo poslije toga prokockao. Isto tako je tvrdio da je pročitao preko 20.000 knjiga. Živio je u skromnom domu u Nišu, a pred smrt nije imao mnogo sredstava. Ministar za odnose sa Haškim sudom Rasim Ljajić mu je tokom posjete u bolnici obećao dati 30.000 dinara, ali dva dana nakon toga Šaban je umro.

## Drugi o Šabanu 
* "*Ovaj  pjevač iz Srbije posjeduje ogroman talenat, koji se na svoj način može porediti sa onim koji imaju Nusrat Fatah, Ali Khan ili Mari Bonie Persen, koji svoju muziku donose sa duhovnošću koja sa lakoćom premošćuje inače nepremostive kulturne barijere. (...) Njegov glas kombinuje patos istočnjačke muzike i duhovnost fadoa (...) njegova muzika je vrsta balkanskog ciganskog džeza."*    -  Andy Gill, The Independent, 15. februar, 2002.
*"*Teško je ostati objektivan slušajući ovo remek djelo. Kažu da ni pred kim ne treba kleknuti i pognuti glavu. U ovom slučaju, treba napraviti iznimku*." - Mladen Hlubna, Oslobođenje, 6. decembar, 2001.
*"*Ali muzičar, pjevač  se nije promijenio. Tokom nekoliko minuta koliko nam je bilo dopušteno da provedemo sa njim, u pauzama izvođenja, čuo sam improvizacije kakve nisam vjerovao da su uopšte moguće. A on se nije služio ni polovinom svoga glasa. Bio je to glas koji opčinjava, koji nije izgubio na svojoj snazi i bogatstvu u posljednjih dvadeset godina. Sasvim čist, sasvim originalan. Čovjek koji je pjevao predamnom je muzički genije."* - Dragi Šestić, aranžer i producent, Snail Records

## Reference 
## Vanjski linkovi 
*Oficijelna stranica 
*Fan - klub
*O Šabanu Bajramoviću, Mostar Sevdah Reunion
*Prodaja diskografije Šabana Bajramovića 
*Šaban Bajramović: Srbin proglašen Kraljem romske muzike , *The Times*
**Geljan dade *, spot na YouTubeu

Kategorija:Srbijanski pjevači
Kategorija:Šaban Bajramović
Kategorija:Romi
Kategorija:Rođeni 1936.
Kategorija:Umrli 2008.
Kategorija:Biografije, Niš